Michael Aastrup Jensen (V), 2023-12-07:
Tak for det.
Allerførst tror jeg, vi alle sammen beklager, at den her debat desværre kommer på et sent tidspunkt.
For jeg tror, at noget af det, vi kan være enige om, er, at det her sagens alvor taget i betragtning burde være en debat, som ikke foregik så sent, som den gør nu.
Men sådan er det jo desværre, når vi har et meget aktivt Folketing.
Fra Venstres side er det meget, meget vigtigt, at vi ser på den her sag med den balance og med den alvor, som er nødvendig, og ikke mindst også holder fast i, hvad det var, der startede den her igangværende konflikt mellem Israel og Hamas.
Det gjorde det terrorangreb, som vi vågnede op til den 7. oktober, hvor antallet af jødiske personer, der blev dræbt, var det højeste siden holocaust, og hvor Hamas i fuld alvor og i fuld åbenhed sagde, at nu ønskede man total krig med staten Israel; man ønskede at fortsætte de terrorangreb igen og igen.
Men det betyder selvfølgelig ikke samtidig, at staten Israel så har et carte blanche til bare at gøre, hvad de har lyst til.
Staten Israel skal selvfølgelig overholde alle internationale forpligtelser både i forhold til folkeretten og i forhold til begreber om proportionalitet og alt muligt andet, som vi forventer af et demokratisk land som Israel.
Derfor er jeg også rigtig glad for, at den danske regering har gået foran i forhold til at kunne støtte bl.a. Den Internationale Straffedomstol med ekstraordinære midler igennem årene, sådan at man også har ressourcerne til at gå ind at undersøge, hvis og såfremt der er de her mistanker.
Og lad os da være ærlige og sige, at de mistanker har der været masser af.
Jeg har da også godt set en lang række forskellige rapporter fra forskellige ngo'er, fra forskellige privatpersoner, medier osv., og alle de forskellige mistanker skal selvfølgelig undersøges.
Hvis det kommer frem til, at Israel har begået overgreb, så skal vi selvfølgelig også være nogle af de første til at være ude at fordømme det og ikke mindst også kræve, at det har konsekvenser, for sådan er det jo, når vi taler med andre lande.
Men det betyder ikke, at vi ikke også må se det, som mangler i forhold til borgerforslaget.
Som både udenrigsministeren og min kollega fra Socialdemokratiet, hr. Jesper Petersen, fint har klarlagt, så mangler der en klar balance i det borgerforslag, som er blevet lagt frem.
Jeg har da godt læst bemærkningerne til borgerforslaget, hvor man i en lidt henkastet bemærkning i starten fortæller, at man anerkender, at Folketinget har taget skarpt afstand fra terrorangrebet den 7. oktober, og at man selvfølgelig gerne vil have, at Hamas frigiver alle gidslerne.
For hele forudsætningen for, at vi kan få fred og ikke mindst komme tilbage på sporet igen i forhold til at kunne få den tostatsløsning, et kæmpestort flertal i det her Folketing kæmper for og har kæmpet for igennem årtier, er selvfølgelig som minimum, at der ikke er en terrorbevægelse, som ønsker at udrydde et demokratisk land som Israel og har det som erklæret målsætning.
Det er jo, som om det, der skete den 7. oktober, så er slut.
For 8 dage siden lavede Hamas endnu et terrorangreb i Jerusalem, hvor de dræbte helt tilfældige jødiske civile personer, som stod ved et busstoppested.
Hvad var det, der skete så sent som i går?
Det er altså ikke missiler mod militære mål eller noget andet.
Det er imod civile.
Derfor mangler den her balance i det her borgerforslag.
Der er absolut mange gode takter i det, men af tidsmæssige årsager kan jeg ikke komme til at tale så meget om dem, så jeg støtter det, som udenrigsministeren har sagt i forhold til de positive tendenser, så jeg også overholder taletiden i Folketinget.